b'\n_START_ARTICLE_\nHewlett-Packard\n_START_SECTION_\nYhti\xc3\xb6n historiaa\n_START_PARAGRAPH_\nBill Hewlett ja Dave Packard perustivat Hewlett-Packardin vuonna 1939. Molemmat ovat valmistuneet Stanfordin yliopistosta vuonna 1934 testi- ja havaintolaitteiden valmistajiksi. Heid\xc3\xa4n ensimm\xc3\xa4inen tuotteensa oli \xc3\xa4\xc3\xa4nioskillaattori Model 200A. Innovaationa oli k\xc3\xa4ytt\xc3\xa4\xc3\xa4 oskillaattorissa hehkulamppua l\xc3\xa4mp\xc3\xb6tilavakautettuna vastuksena piirin kriittisess\xc3\xa4 osassa. T\xc3\xa4m\xc3\xa4 mahdollisti heille Model 200A:n myymisen hieman yli 50 dollarin hintaan samalla, kun kilpailijat myiv\xc3\xa4t v\xc3\xa4hemm\xc3\xa4n stabiileja oskillaattoreita yli nelinkertaisella hinnalla. Hewlett-Packardin varhaisimmista asiakkaista oli The Walt Disney Company, joka osti kahdeksan Model 200B -oskillaattoria \xc3\xa4\xc3\xa4nij\xc3\xa4rjestelmien testaukseen Fantasia-elokuvaa varten._NEWLINE_Wired-lehden mukaan HP mainosti vuonna 1968 julkaistua Hewlett-Packard 9100A -laskukonetta henkil\xc3\xb6kohtaisena tietokoneena. HP kopioi kolme vuotta aiemmin julkaistusta Olivettin Programma 101 -laskukoneesta teknisi\xc3\xa4 ratkaisuja, jonka johdosta HP joutui maksamaan Olivettille rojalteja._NEWLINE_Yhti\xc3\xb6 julkaisi maailman ensimm\xc3\xa4isen taskukokoisen tieteislaskimen vuonna 1972, jota seurasi ensimm\xc3\xa4inen ohjelmoitava laskin vuonna 1974. HP valmisti my\xc3\xb6s oskilloskooppeja, logiikka-analysaattoreita ja muita havainnointilaitteita. Logiikka-analysaattoreita valmistaa nyky\xc3\xa4\xc3\xa4n yhti\xc3\xb6st\xc3\xa4 irronnut Agilent Technologies. _NEWLINE_Vuonna 1984 HP julkaisi sek\xc3\xa4 mustesuihkutulostimesta ett\xc3\xa4 lasertulostimesta p\xc3\xb6yt\xc3\xa4mallit. Sen skannerien tuotelinjojen kanssa n\xc3\xa4m\xc3\xa4 ovat yhdistyneet monitoimilaitteiksi, joista t\xc3\xa4rkeimpi\xc3\xa4 ovat yhdess\xc3\xa4 yksik\xc3\xb6ss\xc3\xa4 olevat tulostin/skanneri/kopiokone/faksi-yhdistelm\xc3\xa4laitteet._NEWLINE_1990-luvulla HP laajensi tietokoneiden tuotelinjaansa kattamaan my\xc3\xb6s kuluttajat. Tuotelinja oli alun perin kohdennettu yliopistoiden, tutkimuksien ja liike-el\xc3\xa4m\xc3\xa4n k\xc3\xa4ytt\xc3\xb6\xc3\xb6n. _NEWLINE_Vuonna 2002 Hewlett-Packard osti Compaqin. _NEWLINE_HP:n ja Compaqin yhdistymist\xc3\xa4 on kutsuttu kaikkien aikojen huonoimmaksi yritysfuusioksi._NEWLINE_Compaq oli aiemmin ostanut Digital Equipment Corporationin (DEC) sek\xc3\xa4 Tandem Computersin._NEWLINE_HP:ta pidet\xc3\xa4\xc3\xa4n Piilaakson symbolisena perustajana, vaikka se ei tutkinut aktiivisesti puolijohdelaitteita ennen Fairchild Semiconductorin perustamista vuonna 1957. Hewlett-Packardin vuoden 1960 tienoilla perustettu HP Associates -osasto kehitti puolijohdelaitteita p\xc3\xa4\xc3\xa4asiassa yhti\xc3\xb6n sis\xc3\xa4ist\xc3\xa4 k\xc3\xa4ytt\xc3\xb6\xc3\xa4 varten._NEWLINE_Vuonna 1987 Palo Alton autotallista, jossa Hewlett ja Packard aloittivat liiketoimensa, tehtiin Kalifornian osavaltion historiallinen maamerkki. Kuitenkin Agilent Technologies, ei HP, on alkuper\xc3\xa4inen historiallinen vuonna 1939 perustettu instrumenttiyhti\xc3\xb6. Agilent irrotettiin HP:st\xc3\xa4 vuonna 1999._NEWLINE_Marraskuussa 2009 HP ilmoitti ostavansa verkkolaitteita valmistavan 3Comin 2,7 miljardin Yhdysvaltain dollarin hintaan._NEWLINE_Huhtikuussa 2010 HP osti talousongelmiin ajautuneen k\xc3\xa4mmentietokoneita ja \xc3\xa4lypuhelimia kehitt\xc3\xa4v\xc3\xa4n Palmin._NEWLINE_Samalla HP ilmoitti brittil\xc3\xa4isen ohjelmistoyhti\xc3\xb6n Autonomyn ostamisesta yli kymmenen miljardin dollarin hintaan (noin 7,5 miljardia euroa) ja yhti\xc3\xb6n suuntautumisesta ohjelmistoalalle. Monet pitiv\xc3\xa4t hintaa liian suurena. P\xc3\xa4\xc3\xa4t\xc3\xb6kset tehnyt toimitusjohtaja L\xc3\xa9o Apotheker erotettiin 22. syyskuuta 2011. H\xc3\xa4n oli toiminut toimitusjohtajana vajaan vuoden, mutta h\xc3\xa4nen aikanaan yhti\xc3\xb6n p\xc3\xb6rssiarvo ehti puolittua.\n_START_SECTION_\nPresario\n_START_PARAGRAPH_\nHewlett-Packard ja ennen yritysten yhdistymist\xc3\xa4 Compaq Presario -mallit olivat edullisia koti- ja pienyritysk\xc3\xa4ytt\xc3\xb6\xc3\xb6n tarkoitettuja kannettavia tietokoneita ja p\xc3\xb6yt\xc3\xa4koneita.'